Вагъуэхэр ноби мэлыд
«Эльбрус» тхылъ тедзапIэм иджыблагъэ къыщыдэкIащ журналист цIэрыIуэ, УФ-м щэнхабзэмкIэ щIыхь зиIэ и лэжьакIуэ АфIэунэ (ТекIуий) Рае ТIулэ и пхъум и къалэмыпэм къыпыкIа тхылъыщIэ. «Вагъуэ жыжьэхэм я нур» — аращ зэреджэр Хэку зауэшхуэм и илъэсхэм, абы къыкIэлъыкIуа лъэхъэнэм зи гъащIэр хиубыда цIыхухэм я гупсысэхэм, IуэхущIафэхэм, псэм щагъэва я гурыгъу-гурыщIэхэм ятеухуа а къыдэкIыгъуэм.
АфIэунэ Рае АфIэунэр ди республикэм фIыуэ къыщацIыху радиожурналистщ. Зы хьэлымрэ зы щэнымрэ ит адыгэ бзылъхугъэр псэ къабзэ зиIэ, гупсысэ куу зыбгъэдэлъщ, абы и бзэ IэфIым удехьэх, къыпкърыкI гуапагъэм узыIэпешэ. Рае игъэхьэзыру икIи иригъэкIуэкIыу щыта «Iэдииху», «Жьэгу пащхьэ» радиожурналхэм щедаIуэм, цIыху куэдым ар псэкIэ зыхащIащ. Абыхэм мыхьэнэшхуэ щаIащ жылагъуэм, IуэхуфI куэди къарикIуащ. Адыгэ лъэпкъ гъащIэм хэкIуэдыкIыжу хуежьа ди хабзэр, пщIэр, нэмысыр къэIэтыжыныр зи къалэн нэхъыщхьэхэм ящыща а нэтынхэр апхуэдэуи хуэгъэпсат унагъуэм илъыпхъэ зэхущытыкIэхэм, цIыху пэрытхэм, унэгуащэ IэкIуэлъакIуэхэм, бынунагъуэшхуэхэм ехьэлIа, ахэр зыгъэпIейтей Iуэхугъуэхэр зэпкърыхыным.
Рае и иужьрей лэжьыгъэм куууэ щызэпкърыхащ цIыхумрэ абы и гупсысэмрэ, къэхъукъащIэхэмрэ гъащIэмрэ я зэпыщIэныгъэхэр. «Вагъуэ жыжьэхэм я нур» тхылъым щызэхуэхьэсыжащ зэман зэхуэмыдэхэм Къэбэрдей-Балъкъэр радиом папщIэ журналист IэкIуэлъакIуэм итхауэ, абыкIэ къатауэ щыта очеркхэр. Ахэр ятеухуащ Хэку зауэшхуэм и ЛIыхъужьхэу ди щIыпIэм щыщхэм, абы хахуэу хэта ди лъахэгъухэм, а зэман хьэлъэм зи гъащIэм дыркъуэ тридза бзылъхугъэхэм, унагъуэхэм. Бзэ дахэкIэ, къулейкIэ къэIуэта хъуащ Раисэ дигъэцIыху дэтхэнэ лIыхъужьми и образыр. Абыхэм яхэтщ гъащIэ щапхъэ хъуни, уфIэгуэныхь хъууэ гум къинэни, дэрэжэгъуэ къозыти. Дауэ хъуми, АфIэунэм ди нэгу къыщIегъэувэф лъэхъэнэ зэхуэмыдэхэм Iуэху зэмылIэужьыгъуэхэр зезыхьа цIыхушхуэхэми къызэрыгуэкIхэми яIа псэукIэр, щытыкIэр, IуэхущIафэхэр, гупсысэхэр. Зи гугъу ищI дэтхэнэ цIыхуми и псэ лъащIэм нэсыфащ журналист Iэзэр, гум щагъэтIылъа гукъэкIыжхэмкIэ абы къыдэгуашэурэ псэр хуит къащIыжу.
АфIэунэм и тхылъым къыхэща вагъуэхэр ноби мэлыд, я нурымкIэ куэдым яхуэупсэу. Къардэн Къэбард теухуа очеркыр еух мыпхуэдэ псалъэхэмкIэ: «Феплъыт: модэ жыжьэу къыщолыд абы и вагъуэр. ЗыфIэвмыгъэкIуэд ар… ГъащIэм фызыщрихьэлIэ лъэпощхьэпо куэдым фыкъызэрыхэкIын гъуэгугъэлъагъуэ ар иджыри куэдрэ фхуэхъунущ». Ар пэжщ.
«Вагъуэ жыжьэхэм я нур» тхылъыр ди республикэм и тхылъеджэхэм гурэ псэкIэ къызэращтэнум шэч хэлъкъым.
ЖЫЛАСЭ Маритэ.
